CELEX: 62013CJ0547
Rinviju għal deċiżjoni preliminari
Regolament (KEE) Nru 2658/87
Tariffa Doganali Komuni
Klassifikazzjoni tariffarja
Nomenklatura Magħquda
Intestaturi 8543, 9018 u 9019
Apparat lejżer u apparat ultrasoniku kif ukoll il-partijiet u l-aċċessorji tagħhom

It-talba għal deċiżjoni preliminari tirrigwarda l-interpretazzjoni tal-intestaturi 8543, 9018 u 9019 tan-Nomenklatura Magħquda li tinsab fl-Anness I tar-Regolament tal-Kunsill (KEE) Nru 2658/87, tat-23 ta’ Lulju 1987, dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU Edizzjoni Speċjali bil-Malti, Kapitolu 2, Vol. 2, p. 382), fil-verżjonijiet tagħha kif jirriżultaw, b’mod suċċessiv, mir-Regolament tal-Kummissjoni (KE) Nru 1214/2007, tal-20 ta’ Settembru 2007 (
ĠU L 286, p. 1
), mir-Regolament tal-Kummissjoni (KE) Nru 1031/2008, tad-19 ta’ Settembru 2008 (
ĠU L 291, p. 1
), mir-Regolament tal-Kummissjoni (KE) Nru 948/2009, tat-30 ta’ Settembru 2009 (
ĠU L 287, p. 1
), mir-Regolament tal-Kummissjoni (UE) Nru 861/2010, tal-5 ta’ Ottubru 2010 (
ĠU L 284, p. 1
), u mir-Regolament tal-Kummissjoni (UE) Nru 1006/2011, tas-27 ta’ Settembru 2011 (
ĠU L 282, p. 1
, iktar ’il quddiem in-“NM”).
Din it-talba tressqet fil-kuntest ta’ tilwima bejn “Oliver Medical” SIA (iktar ’il quddiem “Oliver Medical”) u l-Valsts ieņēmumu dienests (amministrazzjoni fiskali Latvjana, iktar ’il quddiem il-“VID”) dwar il-klassifikazzjoni tariffarja ta’ apparat intiż għat-trattament ta’ problemi dermovaskulari u dermatoloġiċi fi ħdan in-NM.
Il-kuntest ġuridiku
Is-sistema armonizzata għad-deskrizzjoni u kodifikazzjoni ta
’ merkanzija
Il-Kunsill tal-Kooperazzjoni Doganali, li sar l-Organizzazzjoni Dinjija tad-Dwana (ODD), twaqqaf permezz tal-Konvenzjoni dwar il-ħolqien tal-imsemmi kunsill, konkluża fi Brussell fil-15 ta’ Diċembru 1950. Is-sistema armonizzata għad-deskrizzjoni u kodifikazzjoni ta’ merkanzija (iktar ’il quddiem is-“SA”) tfasslet mill-ODD u ġiet stabbilita permezz tal-Konvenzjoni internazzjonali dwar is-sistema armonizzata għad-deskrizzjoni u kodifikazzjoni ta’ merkanzija (iktar ’il quddiem il-“Konvenzjoni dwar is-SA”), konkluża fi Brussell fl-14 ta’ Ġunju 1983 u approvata, flimkien mal-protokoll li jemendaha tal-24 ta’ Ġunju 1986, f’isem il-Komunità Ekonomika Ewropea, permezz tad-Deċiżjoni tal-Kunsill 87/369/KEE, tas-7 ta’ April 1987 (ĠU Edizzjoni Speċjali bil-Malti, Kapitolu 2, Vol. 2, p. 288).
Skont l-Artikolu 3(1) tal-Konvenzjoni dwar is-SA, kull Parti Kontraenti timpenja ruħha li n-nomenklaturi tariffarji u statistiċi tagħha jkunu konformi mas-SA, li tuża l-intestatura u s-subintestaturi tagħha, mingħajr żieda u mingħajr emenda, kif ukoll il-kodiċi marbuta magħhom, u li ssegwi l-ordni numerika tal-imsemmija sistema. Kull Parti Kontraenti timpenja ruħha wkoll li tapplika r-Regoli ġenerali għall-interpretazzjoni tas-SA kif ukoll in-noti kollha tas-sezzjoni, tal-kapitolu u tas-subintestatura tas-SA u li ma temendax il-portata ta’ dawn tal-aħħar.
L-ODD approvat, fil-kundizzjonijiet stabbiliti fl-Artikolu 8 tal-Konvenzjoni dwar is-SA, in-Noti ta’ spjega u l-opinjonijiet ta’ klassifikazzjoni adottati mill-Kumitat tas-SA.
Fid-dati tal-preżentata tad-dikjarazzjonijiet ta’ importazzjoni inkwistjoni fil-kawża prinċipali, in-nota ta’ spjega tas-SA fir-rigward tal-intestatura 9018 kienet ifformulata kif ġej:
“[...]
Din l-intestatura tkopri grupp – partikolarment vast – ta’ strumenti u ta’ apparat, ta’ kull materjal (inklużi l-metalli prezzjużi), ikkaratterizzati essenzjalment mill-fatt li l-użu normali tagħhom jeżiġi, kważi fil-każijiet kollha, l-intervent ta’ prattikant (tabib, kirurgu, dentist, veterinarju, qabla, eċċ.), liema intervent jista’ jikkonċerna l-istabbiliment ta’ dijanjosi, il-prevenzjoni jew it-trattament ta’ marda, l-operazzjoni, eċċ. F’din l-intestatura huma inklużi wkoll l-istrumenti u l-apparat għal xogħol ta’ anatomija jew ta’ dissezzjoni, għal awtopsji u, taħt ċerti kundizzjonijiet, l-istrumenti u apparat għall-ħidma ta’ dentaturi [...]
[...]
L-istrumenti u l-apparat inkwistjoni jistgħu, mingħajr ma jiġu esklużi minn din l-intestatura, jinkludu dispożittiv ottiku jew jużaw l-elettriku, kemm jekk dan ikollu sempliċement ir-rwol li jħaddem l-istrument jew l-apparat jew rwol ta’ trażmissjoni u kemm jekk jaġixxi b’effett preventiv jew kurattiv jew għall-finijiet tad-dijanjosi.
Din l-intestatura tinkludi wkoll l-istrumenti u l-apparat li joperaw bil-lejżer jew b’xi raġġ ieħor ta’ dawl jew ta’ foton, kif ukoll l-istrumenti u l-apparat ultrasoniċi.” [traduzzjoni mhux uffiċjali]
Fid-dati tal-preżentata tad-dikjarazzjonijiet ta’ importazzjoni inkwistjoni fil-kawża prinċipali, in-nota ta’ spjega tas-SA fir-rigward tal-intestatura 9019 kienet ifformulata kif ġej:
“[...]
I. – Apparat ta’ terapija mekkanika
Dan l-apparat jintuża essenzjalment għat-trattament ta’ mard tal-ġogi jew tal-muskoli u jkun intiż li jirriproduċi mekkanikament id-diversi movimenti tagħhom. Peress li tali trattament ġeneralment isir skont l-istruzzjonijiet jew taħt is-superviżjoni ta’ prattikant, l-apparat inkwistjoni għandu jiġi distint mill-apparat normali għat-taħriġ fiżiku fil-veru sens tal-kelma jew għall-hekk imsejħa ġinnastika medika, li wieħed jista’ juża ġo daru stess jew ġo swali speċjalizzati u li fosthom wieħed jista’ jsemmi: tagħmir bi ħbula jew b’kejbils elastiċi li jista’ jiġġebbed, tagħmir ta’ kull tip bil-molol maħsub sabiex wieħed jagħfsu f’idejh, il-magni tal-qdif li jippermettu r-riproduzzjoni ġewwa tal-movimenti tal-qdif, ċerti roti tad-dar b’rota waħda għat-taħriġ jew għall-iżvilupp tal-muskoli tas-saqajn (dan l-apparat tal-aħħar jaqa’ fin-numru 95.06).
[...]” [traduzzjoni mhux uffiċjali]
In-NM
Il-klassifikazzjoni doganali tal-merkanzija importata fl-Unjoni Ewropea hija rregolata min-NM.
L-Artikolu 2 tar-Regolament Nru 2658/87, kif emendat bir-Regolament tal-Kunsill (KE) Nru 254/2000, tal-31 ta’ Jannar 2000 (ĠU Edizzjoni Speċjali bil-Malti, Kapitolu 2, Vol. 9, p. 357, iktar ’il quddiem ir-“Regolament Nru 2658/87”), huwa fformulat kif ġej:
“Tariffa Integrata tal-Komunitajiet Ewropej, min issa ’l quddiem imsejħa ‘Taric’, li tħaddan fiha l-ħtiġiet kollha ta’ Tariffa Doganali Komuni, l-statistiċi esterni tal-kummerċ, il-linji politiċi kummerċjali, agrikoli u linji politiċi oħra tal-Komunità rigward l-importazzjoni u l-esportazzjoni ta’ oġġetti, għandha tiġi stabbilita mill-Kummissj[oni].
It-Tariffa għandha tkun ibbażata fuq in-[NM] u jkun fiha:
[...]
d)
ir-rati tad-dazju tad-dwana u imposti oħra fuq l-importazzjoni u l-esportazzjoni, inklużi eżenzjonijiet mid-dazju u rati ta’ tariffa preferenzali applikabbli għal oġġetti speċifiċi waqt l-importazzjoni u l-esoportazzjoni;
[...]”
Skont l-Artikolu 12(1) tar-Regolament Nru 2658/87, il-Kummissjoni għandha tadotta kull sena regolament li jirriproduċi l-verżjoni sħiħa tan-NM u r-rati tad-dazji doganali, kif tirriżulta mill-miżuri adottati mill-Kunsill tal-Unjoni Ewropea jew mill-Kummissjoni. Dan ir-regolament japplika b’effett mill-1 ta’ Jannar tas-sena ta’ wara.
Il-verżjonijiet tan-NM applikabbli għall-fatti inkwistjoni fil-kawża prinċipali, li żvolġew matul il-perijodu bejn is-sena 2008 u s-sena 2012, huma dawk li jirriżultaw mir-Regolamenti Nri 1214/2007, 1031/2008, 948/2009, 861/2010 u 1006/2011.
Dawn il-verżjonijiet ma fihomx differenzi fir-rigward tal-formulazzjoni tar-Regoli ġenerali għall-interpretazzjoni tan-NM, fir-rigward tat-titolu tat-Taqsima XVI tan-NM u tan-nota 2 ta’ din it-taqsima, fir-rigward tal-intestaturi tariffarji tal-Kapitolu 85 tal-NM, fir-rigward tat-titolu tat-Taqsima XVIII tagħha, fir-rigward tan-nota 2 tal-Kapitolu 90 tan-NM kif ukoll fir-rigward tas-subintestaturi tariffarji 9018, 9018 11 00, 9018 12 00, 9018 13 00, 9018 14 00, 9018 19, 9018 19 90, 9019, 9019 10, 9019 10 10, 9019 10 90 u 9019 20 00, li huma kkonċernati mid-domandi preliminari.
Ir-Regoli ġenerali għall-interpretazzjoni tan-NM, li jinsabu fil-punt A tat-Taqsima 1 tal-Ewwel Parti tan-NM, jipprovdu:
“Il-klassifikazzjoni ta’ oġġetti fin-[NM] għandha tkun irregolata mill-prinċipji li ġejjin:
1.
It-titli tat-taqsimiet, kapitli u subkapitli huma maħsubin għall-ħeffa ta’ referenza biss; għal għanijiet legali, il-klassifikazzjoni għandha tkun deċiża skond it-termini tat-titli [tal-intestaturi] u n-noti ta’ kwalunkwe taqsima jew kapitlu relattiv u, sakemm dawn t-titli jew in-noti ma jkunux jeħtieġu mod ieħor, skond id-dispożizzjonijiet li ġejjin.
2.
a)
Kwalunkwe referenza f’titlu [f’intestatura] għal oġġett għandha titqies li tinkludi referenza għal dak l-oġġett mhux komplut jew mhux mitmum, sakemm, kif preżentat, l-oġġett mhux komplut jew mhux mitmum ikollu l-karattru essenzjali ta’ l-oġġett komplut jew mitmum. Għandha wkoll titqies li tinkludi referenza għal dak l-oġġett komplut jew mitmum (jew li jista’ jkun klassifikat bħala komplut jew mitmum permezz ta’ din ir-regola), preżentat mhux armat jew żarmat.
b)
Kwalunkwe referenza f’titlu għal materjal jew sustanza għandha titqies li tinkludi referenza għal taħlit jew kombinazzjonijiet ta’ dak il-materjal jew is-sustanza b’materjali jew sustanzi oħra. Kwalunkwe referenza għal oġġetti ta’ ċertu materjal jew sustanza għandha titqies li tinkludi referenza għal oġġetti li jikkonsistu totalment jew parzjalment minn materjal jew sustanza bħal din. Il-klassifikazzjoni ta’ oġġetti magħmulin minn iżjed minn materjal jew sustanza waħda għandha ssir skond il-prinċipji ta’ regola 3.
3.
Meta permezz ta’ l-applikazzjoni tar-regola 2(b) jew kwalunkwe raġuni oħra, l-oġġetti jkunu klassifikati
prima facie
f’titlu wieħed jew iżjed, il-klassifikazzjoni għandha ssir kif ġej:
a)
it-titlu li jagħti l-iżjed deskrizzjoni speċifika għandha tkun preferuta għal titli li jagħtu deskrizzjoni iżjed ġenerali. Madanakollu, meta jkun hemm żewġ titli jew iżjed li kull wieħed minnhom jirreferi għal parti waħda mill-materjali jew mis-sustanzi li qegħdin f’oġġetti mħalltin jew komposti jew għal parti biss mill-oġġetti f’sett imtella’ għal bejgħ bl-imnut, dawk t-titli għandhom jitqiesu ugwalment speċifiċi fir-rigward ta’ dawk l-oġġetti, ukoll jekk wieħed minnhom jagħti deskrizzjoni iżjed kompluta jew preċiża ta’ l-oġġetti;
b)
taħlitiet, oġġetti komposti li jikkonsistu minn materjali differenti jew magħmulin minn komponenti differenti, u oġġetti mtellgħin għal bejgħ bl-imnut, li ma jistgħux ikunu klassifikati b’referenza għal 3(a), għandhom ikunu klassifikati daqs li kieku kienu magħmulin mill-materjal jew mill-komponent li jagħtihom il-karattru essenzjali tagħhom, sakemm dan il-kriterju jkun applikabbli;
c)
meta oġġetti ma jistgħux ikunu klassifikati b’referenza għal 3(a) jew (b), huma għandhom ikunu klassifikati fit-titlu li jiġi l-aħħar f’ordni numerika fost dawk li ugwalment għandha tingħatalhom konsiderazzjoni.
4.
Oġġetti li ma jistgħux ikunu klassifikati skond ir-regoli ta’ hawn fuq għandhom ikunu klassifikati fit-titlu xieraq għall-oġġetti li huma l-iżjed jixbħu.
[...]
6.
Għal għanijiet legali, il-klassifikazzjoni ta’ oġġetti fis-subtitli ta’ titlu għandha tkun deċiża skond it-termini ta’ dawk is-subtitli u kwalunkwe noti ta’ subtitli relatati u, mutatis mutandis skond ir-regoli ta’ hawn fuq, skond il-kondizzjoni li subtitli fl-istess livell biss huma komparabbli. Għall-għanijiet ta’ din ir-regola t-taqsima relattiva u n-noti tal-kapitlu japplikaw ukoll, sakemm il-kuntest ma jitlobx mod ieħor.”
It-Tieni Parti tan-NM tinkludi t-Taqsima XVI, intitolata “Makkinarju u għodod mekkaniċi; apparat elettriku; partijiet tagħhom; strumenti li jirrekordjaw u strumenti li jirriproduċu l-ħoss; strumenti li jirrekordjaw u strumenti li jirriproduċu stampa u ħoss televiżivi u partijiet u aċċessorji ta’ dawn l-oġġetti”.
In-nota 2 tat-Taqsima XVI tan-NM hija fformulata kif ġej:
“Suġġett għal nota 1 għal din it-taqsima, nota 1 għal Kapitlu 84 u nota 1 għal Kapitlu 85, partijiet ta’ magni (li mhumiex bċejjeċ tal-oġġetti ta’ titlu [intestatura] 8484, 8544, 8545, 8546 jew 8547) għandhom ikunu kklassifikati skond dawn ir-regoli:
a)
Bċejjeċ [partijiet] li huma oġġetti inklużi f’xi wieħed mit-titli [mill-intestaturi] ta’ Kapitlu 84 jew 85 (ħlief it-titli 8409, 8431, 8448, 8466, 8473, 8487, 8503, 8522, 8529, 8538 u 8548) għandhom fil-każijiet kollha jkunu kklassifikati fit-titli rispettivi tagħhom.
b)
Bċejjeċ oħrajn, jekk tajbin għal użu biss jew prinċipalment ma’ tip partikulari ta’ magna, jew ma’ numru ta’ magni tal-istess titlu (inkluża magna ta’ titlu 8479 jew 8543) għandhom ikunu kklassifikati mal-magni ta’ dak it-tip jew f’titlu 8409, 8431, 8448, 8466, 8473, 8503, 8522, 8529 jew 8538 kif xieraq. Madankollu, partijiet li huma ugwalment tajbin għal użu prinċipalment mal-oġġetti ta’ titli 8517 u 8525 sa 8528 għandhom ikunu kklassifikati f’titlu 8517.
c)
Il-partijiet l-oħrajn kollha għandhom ikunu kklassifikati f’titlu 8409, 8431, 8448, 8466, 8473, 8503, 8522, 8529 jew 8538 kif xieraq jew, jekk le, f’titlu 8487 jew 8548.”
It-Taqsima XVI tan-NM tinkludi Kapitolu 85, intitolat “Makkinarju u tagħmir elettriku u partijiet tagħhom; strumenti li jirrekordjaw u jirriproduċu l-ħoss, strumenti li jirrekordjaw u jirriproduċu stampa u ħoss tat-televiżjoni, u partijiet u aċċessorji ta’ dawn l-oġġetti”. Dan il-kapitolu jinkludi, b’mod partikolari, l-intestaturi tariffarji segwenti:
“8543 Magni u apparat elettriċi, b’funzjonijiet individwali, mhux speċifikati jew inklużi band’oħra f’dan il-kapitlu
[...]
8543 70 – Magni u tagħmir ieħor
[...]
8543 70 90 – – Oħrajn
8543 90 00 – Partijiet.”
Skont l-Artikolu 9(1) tar-Regolament Nru 2658/87, il-Kummissjoni tista’ tinkludi Noti ta’ spjega fin-NM. B’mod partikolari min-Noti ta’ spjega għan-Nomenklatura Magħquda tal-Komunitajiet Ewropej (
ĠU 2008, C 133, p. 1
, iktar ’il quddiem in-“Noti ta’ spjega tan-NM dwar is-subintestatura 8543 70 90”) jirriżulta li s-subintestatura 8543 70 90 tan-NM ma tinkludix it-“tagħmir għal irradjazzjoni ultravjola għal għanijiet mediċi, anki jekk mhux meħtieġ tabib biex jintużaw (titlu [intestatura] 9018)”.
Intitolata “Strumenti u apparat ottiku, fotografiku, ċinematografiku, ta’ kejl, ta’ iċċekkjar, ta’ preċiżjoni, mediku jew kirurġiku; arloġġi u arloġġi tal-idejn; strumenti mużikali; partijiet u aċċessorji tagħhom”, it-Taqsima XVIII tan-NM tinkludi l-Kapitolu 90, intitolat “Strumenti u apparat ottiku, fotografiku, ċinematografiku, għal kejl, għal iċċekkjar, ta’ preċiżjoni, mediku jew kirurġiku; partijiet u aċċessorji tagħhom”.
In-nota 2 ta’ dan il-kapitolu hija fformulata kif ġej:
“Suġġett għal nota 1 [...], partijiet u aċċessorji għal magni, apparat, strumenti jew oġġetti ta’ dan il-kapitlu għandhom ikunu kklassifikati skond dawn ir-regoli:
a)
Partijiet u aċċessorji li huma oġġetti nklużi f’xi wieħed mit-titli [mill-intestaturi] ta’ dan il-kapitlu jew ta’ Kapitlu 84, 85 jew 91 (ħlief titlu [intestatura] 8485, 8548 jew 9033) għandhom fil-każi kollha ikunu kklassifikati fit-titli rispettivi tagħhom.
b)
Partijiet u aċċessorji oħrajn, jekk tajbin għal użu biss jew prinċipalment ma’ tip partikulari ta’ magna, strument jew apparat, jew ma’ għadd ta’ magni, strumenti jew apparat ta’ l-istess titlu (inkluż magna, strument jew apparat ta’ titlu 9010, 9013 jew 9031) għandhom ikunu kklassifikati mal-magni, strumenti jew apparat ta’ dak it-tip.
c)
Il-partijiet u l-aċċessorji l-oħrajn kollha għandhom ikunu kklassifikati f’titlu 9033.”
Il-Kapitolu 90 tan-NM jinkludi, b’mod partikolari, l-intestaturi u s-subintestaturi tariffarji segwenti:
“9018 Strumenti u apparat użati fi xjenzi mediċi, kirurġiċi, dentali jew veterinarji, inkluż apparat xintigrafiku, apparat ieħor elettromediku u strumenti għal eżamijiet tal-vista
—
Apparat elettrodijanjostiku (inkluż apparat għal eżami esploratorju funzjonali jew biex ikunu eżaminati parametri fiżjoloġiċi)
9018 11 00 – – Elettrokardjografi
9018 12 00 – – Apparat [dijanjostiku] ta’ skannjar ultrasoniku
9018 13 00 – – Apparat [dijanjostiku] ta’ ikkupjar (imaging) b’reżonanza manjetika
9018 14 00 – – Apparat xintigrafiku
9018 19 – – Oħrajn
9018 19 10 – – – Apparat ta’ monitoraġġ għall-monitoraġġ simultanju ta’ żewġ parametri [fiżjoloġiċi] jew aktar
9018 19 90 – – – Oħrajn”.
Is-subintestaturi 9018 90 u 9018 90 85 tan-NM, fil-verżjonijiet tagħha li jirriżultaw mir-Regolamenti Nri 1214/2007, 1031/2008 u 948/2009, huma fformulati kif ġej:
“9018 90 – Strumenti u tagħmir oħrajn
[...]
9018 90 85 – – Oħrajn”.
Is-subintestaturi 9018 90 u 9018 90 84 tan-NM, fil-verżjonijiet tagħha li jirriżultaw mir-Regolamenti Nri 861/2010 u 1006/2011, huma fformulati kif ġej:
“9018 90 – Strumenti u tagħmir oħrajn
[...]
9018 90 84 – – Oħrajn”.
Il-Kapitolu 90 tan-NM jinkludi wkoll l-intestaturi u s-subintestaturi tariffarji segwenti:
“9019 Apparat ta’ terapija mekkanika; apparat għal massaġġi; apparat għal eżami ta’ kapaċità psikoloġiku; terapija bl-ożonu, terapija bl-ossiġnu, terapija bl-ajrusol, apparat ta’ respirazzjoni artifiċjali jew ta’ respirazzjoni terapewtika oħra
9019 10 Apparat ta’ terapija mekkanika; apparat għal massaġġi; apparat għal eżami ta’ kapaċità psikoloġiku
9019 10 10 – – Apparat ta’ l-elettriku għal massaġġi vibratorji
9019 10 90 – – Oħrajn
9019 20 00 – Terapija bl-ożonu, terapija bl-ossiġnu, terapija bl-ajrusol, apparat ta’ respirazzjoni artifiċjali jew ta’ respirazzjoni terapewtika oħra”.
Ir-Regolament tal-Kummissjoni (KE) Nru 119/2008, tas-7 ta’ Frar 2008, dwar il-klassifikazzjoni ta’ ċerti merkanziji fin-Nomenklatura Magħquda (
ĠU L 36, p. 3
), adottat bis-saħħa tal-Artikolu 9(1)(a) tar-Regolament Nru 2658/87, ikklassifika l-prodott segwenti fis-subintestatura 8543 70 90 tan-NM:
“Apparat għat-tneħħija tax-xagħar u għat-trattament tal-ġilda li jaħdem permezz ta’ teknoloġija b’dawl bil-pulsi intensivi (IPL) u li għandu d-dimensjonijiet li ġejjin: 34,5 (T) × 30,5 (W) × 50,5 (F) ċm u piż ta’ 25 [kilogrammi (kg)].
L-apparat huwa ddisinjat għat-tneħħija tax-xagħar u għat-trattament tal-ġilda li jvarja minn tixtil purament kosmetiku sat-tneħħija ta’ marki ta’ l-età, pigmentazzjoni mhux uniformi u ħjut tal-vini. Dan huwa użat fi ħwienet ta’ sbuħija.
L-apparat għandu mutur elettriku għat-tberrid; il-mutur m’għandux rwol fit-tneħħija tax-xagħar jew fil-proċess tat-trattament tal-ġilda.”
Il-klassifikazzjoni tal-imsemmi prodott f’din is-subintestatura hija mmotivata b’dawn it-termini:
“Il-klassifikazzjoni hija determinata mir-Regoli Ġenerali 1 u 6 għall-interpretazzjoni tan-[NM], u l-kliem tal-kodiċi NM 8543, 8543 70 u 8543 70 90.
Billi l-proċess tat-tneħħija tax-xagħar huwa permezz ta’ teknoloġija IPL u mhux permezz ta’ qbid tax-xagħar u l-qlugħ ’il barra mill-għerq b’mutur elettriku involut f’dan il-proċess, klassifikazzjoni f’titlu [intestatura] 8510 bħala apparat għat-tneħħija tax-xagħar b’mutur elettriku minnu nnifisu, hija eskluża (ara n-Noti ta’ Spjega [NM] għal titlu 8510).
Il-klassifikazzjoni f’titlu 9018 bħala strument jew apparat mediku hija wkoll eskluża għaliex l-apparat ma jipprovdix trattament mediku u mhuwiex użat fil-prattika professjonali (ara n-Noti ta’ Spjega [NM] għal titlu 9018).
L-apparat għandu jkun klassifikat f’titlu 8543 għax huwa apparat ta’ l-elettriku b’funzjoni individwali, mhux speċifikat jew inkluż xi mkien ieħor f’Kapitlu 85.”
Ir-Regolament ta’ Implimentazzjoni tal-Kummissjoni (UE) Nru 1204/2011, tat-18 ta’ Novembru 2011, dwar il-klassifikazzjoni ta’ ċerti prodotti fin-Nomenklatura Magħquda (
ĠU L 305, p. 14
), adottat bis-saħħa tal-Artikolu 9(1)(a) tar-Regolament Nru 2658/87, ikklassifika l-prodotti segwenti fis-subintestatura 8543 90 00 tan-NM:
“1.   Apparat interkambjabbli li jinżamm fl-idejn magħmul minn lampa tal-flash, lenti, buttuna li tazzjona u bozza li tindika (dak li jissejjaħ ‘apparat li jinżamm fl-idejn li jemetti vibrazzjoni intensiva ta’ dawl (IPL)’).
L-apparat jiġġenera vibrazzjoni intensiva ta’ dawl f’meded differenti ta’ rati ta’ vibrazzjonijiet li jlaħħqu l-100 ms, wavelength ta’ 650 [sa] 1 200 nm, dabra b’daqs ta’ 16 × 46 mm u fluwenza massima ta’ 45 J/cm
.
Dan jaħdem biss flimkien ma’ magna (‘l-unità prinċipali’) li minnha jirċievi l-enerġija, is-sinjali ta’ kontroll u l-likwidu li jkessaħ. L-unità prinċipali għandha provvista tal-enerġija, unità ta’ kontroll bi skrin u unità li tkessaħ, u hija wkoll kapaċi taħdem ma’ ‘apparati tal-lejżer li jinżammu fl-idejn’.
Meta mqabbad mal-‘unità prinċipali’, l-apparat huwa użat għal kura kożmetika speċifika, per eżempju, it-tneħħija permanenti tax-xagħar.
2.   Apparat interkambjabbli li jinżamm fl-idejn li għandu lejżer fi stat solidu, lenti, swiċċ li jbiddel id-daqs tad-dabra skont l-għażla, u buttuna li tazzjona (hekk msejjaħ ‘apparat li jinżamm fl-idejn tal-lejżer’).
L-apparat jiġġenera dawl tal-lejżer fuq meded differenti ta’ rati ta’ vibrazzjonijiet li jlaħħqu l-100 ms, wavelength ta’ 1 064 nm, dbabar ta’ qisien varjabbli b’dijametru ta’ 1.5, 3, 6 u 9 mm u fluwenza massima ta’ 700 J/cm
.
Dan jaħdem biss flimkien ma’ magna (‘l-unità prinċipali’) li minnha jirċievi l-enerġija, is-sinjali ta’ kontroll u l-likwidu li jkessaħ. L-unità prinċipali għandha provvista tal-enerġija, unità ta’ kontroll bi skrin u unità li tkessaħ, u hija wkoll kapaċi taħdem ma’ ‘appart li jinżamm fl-idejn li jemetti vibrazzjoni intensiva ta’ dawl (IPL)’.
Meta mqabbad mal-’unità prinċipali’, l-apparat huwa użat speċifikament biex jikkura kożmetikament il-vini fir-riġlejn.”
Il-klassifikazzjoni tal-apparat IPL li jinżamm fl-idejn f’din is-subintestatura hija mmotivata b’dawn it-termini:
“Il-klassifikazzjoni hija stabbilita mir-Regoli Ġenerali 1 u 6 għall-interpretazzjoni tan-[NM], Nota 2(b) għas-Sezzjoni XVI u mill-kliem tal-kodiċijiet tan-NM 8543 u 8543 90 00.
Minħabba li l-vibrazzjoni intensiva ta’ dawl iġġenerata mill-lampa tal-flash mhijiex raġġ tal-lejżer, il-klassifikazzjoni taħt l-intestatura 9013 bħala lejżer hija eskluża.
Minħabba l-karatteristiċi u l-proprjetajiet oġġettivi tal-apparat, jiġifieri l-kostruzzjoni ta’ natura elettronika li għandu, huwa mhux bħal biċċa għodda interkambjabbli (ara nota 1(o) ta’ Sezzjoni XVI). L-apparat meta jkun mqabbad mal-’unità prinċipali’ jiġi identifikat bħala magna tax-xogħol li għandha funzjoni individwali mhux speċifika jew inkluża x’imkien ieħor f’Kapitolu 85.
L-apparat huwa essenzjali għall-ħidma tal-magna, għaliex il-magna mingħajru ma tistax tiffunzjona.
Għalhekk l-apparat għandu jiġi kklassifikat taħt il-kodiċi tan-NM 8543 90 00 bħala parti minn magni u apparat tal-elettriku oħrajn, b’funzjonijiet individwali, mhux speċifikati jew inklużi x’imkien ieħor f’Kapitolu 85.”
Il-klassifikazzjoni tal-apparat lejżer li jinżamm fl-idejn fis-subintestatura 8543 90 00 tan-NM hija mmotivata b’dawn it-termini:
“Il-klassifikazzjoni hija stabbilita mir-Regoli Ġenerali 1 u 6 għall-interpretazzjoni tan-[NM], Nota 2(b) għas-Sezzjoni XVI u mill-kliem tal-kodiċijiet tan-NM 8543 u 8543 90 00.
Minħabba li l-lejżer huwa ddisinjat speċifikament sabiex jiġġenera dawl tal-lejżer fuq ċerti meded ta’ vibrazzjonijiet u qisien ta’ dbabar, l-apparat huwa magħmul sabiex jopera funzjoni speċifika. Meta l-apparat ikun mqabbad mal-’unità prinċipali’, jiġi identifikat bħala magna tax-xogħol li għandha funzjoni individwali mhux speċifika jew inkluża x’imkien ieħor f’Kapitolu 85.
Il-klassifikazzjoni taħt l-intestatura 9013 bħala lejżer hija għaldaqstant eskluża (ara ukoll in-Nota ta’ Spjegazzjoni [SA] għall-intestatura 9013 (2), ir-raba’ paragrafu).
Minħabba l-karatteristiċi u l-proprjetajiet oġġettivi tal-apparat, jiġifieri l-kostruzzjoni ta’ natura elettronika li għandu, huwa mhux bħal biċċa għodda interkambjabbli (ara nota 1(o) ta’ Sezzjoni XVI).
L-apparat huwa essenzjali għall-ħidma tal-magna, għaliex il-magna mingħajru ma tistax tiffunzjona.
Għalhekk l-apparat għandu jiġi kklassifikat taħt il-kodiċi tan-NM 8543 90 00 bħala parti minn magni u apparat tal-elettriku oħrajn, b’funzjonijiet individwali, mhux speċifikati jew inklużi x’imkien ieħor f’Kapitolu 85.”
Id-Direttiva 93/42/KEE
Il-mezzi mediċi li jaqgħu taħt id-Direttiva tal-Kunsill 93/42/KEE, tal-14 ta’ Ġunju 1993, dwar mezzi mediċi (ĠU Edizzjoni Speċjali bil-Malti, Kapitolu 13, Vol. 12, p. 82), kif emendata bid-Direttiva 2007/47 tal-Parlament Ewropew u tal-Kunsill, tal-5 ta’ Settembru 2007 (
ĠU 247, p. 21
, iktar ’il quddiem id-“Direttiva 93/42”), huma ddefiniti fl-Artikolu 1(2)(a) tad-Direttiva 93/42 b’dawn it-termini:
“‘mezz mediku’ jfisser kull strument, mezz, għodda, software, materjal jew artiklu ieħor, sew jekk użat waħdu jew f’kumbinazzjoni, inkluż is-software maħsub mill-manifattur biex jintuża speċifikament għal finijiet dijanjostiċi u/jew terapewtiċi u neċessarju għall-applikazzjoni korretta tiegħu, maħsub mill-manifattur sabiex jintuża għall-bnedmin bl-għan ta’:
—
dijanjosi, prevenzjoni, monitoraġġ, trattament, jew taffija tal-mard,
—
dijanjosi, monitoraġġ, trattament, taffija jew kumpens għal korriment jew diżabilità,
—
investigazzjoni, bdil jew modifika ta’ l-anatomija jew ta’ proċess fiżjoloġiku,
—
kontroll tal-konċepiment,
u li ma jilħaqx l-azzjoni prinċipali tiegħu ġewwa jew fuq il-ġisem uman b’miżuri farmakoloġiċi, immunoloġiċi jew metaboliċi, imma li jkun assistit fil-funzjoni tiegħu b’dawn il-miżuri.”
It-tilwima fil-kawża prinċipali u d-domandi preliminari
Matul il-perijodu bejn ix-xhur ta’ Novembru 2008 u ta’ April 2012, Oliver Medical iddikjarat, għall-finijiet tal-introduzzjoni tagħhom fil-prattika libera, diversi prodotti tal-manifattur Lumenis. Ġew iddikjarati:
—
fis-subintestatura 9018 19 90 tan-NM, fil-25 ta’ Novembru 2008, il-ponot lejżer “UltraPulse Encore laser”;
—
fis-subintestatura 9018 90 85 tan-NM, l-apparat lejżer “Light Sheer ST” kif ukoll l-apparat “IPL Quantum SR” u l-aċċessorji tiegħu “HR upgd for IPL Quantum” u “DL upgd for IPL Quantumsystem”, rispettivament fis-6 ta’ April u fil-11 ta’ Novembru 2009;
—
fis-subintestatura 9019 10 90 tan-NM, fil-21 ta’ April 2010 u fl-14 ta’ Jannar 2011, l-irjus ta’ kura tal-apparat għal trattament ultrasoniku “Ultrashape contour I”;
—
fis-subintestatura 9018 90 84 tan-NM, fl-14 ta’ Frar 2011, l-irjus tal-apparat “IPL Quantum SR 560” flimkien mas-sistema ta’ tkessiħ tiegħu; u
—
fis-subintestatura 9018 90 85 tan-NM, fl-4 ta’ Novembru 2010, il-lejżer termoterapewtiku “Ls-Duet” u l-aċċessorji speċifiċi tiegħu.
Wara kontroll li wettqet fir-rigward ta’ Oliver Medical, il-VID qieset li l-apparat “Light Sheer ST” u “IPL Quantum SR” kellhom jiġu kklassifikati fis-subintestatura 8543 70 90 99 tan-NM.
Il-VID qieset li l-irjus tal-apparat “IPL Quantum SR”, indikati bir-referenzi “HR upgd for IPL Quantum” u “DL upgd for IPL Quantumsystem”, kif ukoll dawk tal-apparat “IPL Quantum SR 560” u “Ultrashape contour I” kellhom jiġu kklassifikati fis-subintestatura 8543 90 00 90 tan-NM.
Barra minn hekk, wara li vverifikat il-konformità tad-data fid-dikjarazzjoni doganali tal-lejżer “Ls-Duet” u tal-aċċessorji tiegħu, il-VID qieset li din il-merkanzija kellha tiġi kklassifikata rispettivament fis-subintestaturi 8543 70 90 99 u 8543 90 00 90 tan-NM.
Fuq il-bażi ta’ dawn il-korrezzjonijiet, id-dazji doganali u t-taxxa fuq il-valur miżjud li VID kienet qiegħda teżiġi mingħand Oliver Medical żdiedu u magħhom ġew inklużi wkoll interessi moratorji u penali.
Fit-13 ta’ Marzu 2012, Oliver Medical ressqet quddiem il-VID talba għal informazzjoni tariffarja vinkolanti fir-rigward tal-klassifikazzjoni tal-apparat ta’ fototermolisi selettiva “Lumenis M22”, li kien ingħata ċ-ċertifikat ta’ konformità CE 93/42 bħala apparat mediku. Fil-25 ta’ April 2012, il-VID ħarġet informazzjoni tariffarja vinkolanti li tikklassifika l-apparat inkwistjoni fis-subintestatura 8543 70 90 tan-NM.
Oliver Medical ikkontestat id-deċiżjonijiet ta’ klassifikazzjoni tal-VID quddiem il-qorti tar-rinviju, filwaqt li sostniet li l-apparat tal-manifattur Lumenis kien intiż għal ċentri mediċi sabiex jintuża għal skopijiet mediċi u li għalhekk kellu jiġi kklassifikat fl-intestaturi 9018 u 9019 tan-NM.
Min-naħa tagħha, il-VID tqis li dan l-apparat huwa pjuttost apparat elettriku li għandu funzjonijiet partikolari u li għalhekk jaqa’ fl-intestatura 8543 tan-NM.
F’dan ir-rigward, il-qorti tar-rinviju għandha dubji dwar il-klassifikazzjoni tal-imsemmi apparat fl-intestatura 8543 tan-NM, b’mod partikolari fir-rigward tar-Regolament Nru 119/2009. F’dan ir-rigward, hija ssemmi, bħala eżempju, l-apparat “Light Sheer ST” li l-qisien tiegħu ta’ 44 ċm għoli, ta’ 50 ċm wisa’ u ta’ 112 ċm fond kif ukoll il-piż ta’ 48 kg ma jikkorrispondux għall-qisien ta’ 34.5 ċm għoli, ta’ 30.5 ċm wisa’ u ta’ 50.5 ċm fond kif ukoll mal-piż ta’ 25 kg indikati f’dan ir-regolament. Barra minn hekk, hija tispeċifika li s-sistema lejżer ta’ dan l-apparat tiġġenera raġġ ta’ dawl b’wavelength ta’ 900 nm li hija assorbita mill-melanina, teknoloġija li hija differenti minn dik tal-vibrazzjoni intensiva ta’ dawl (IPL) imsemmija fl-imsemmi regolament. Hija żżid li l-apparat “UltraPulse Encore laser” juża tip ta’ lejżer issiġillat tat-tip CO
u li t-tkessiħ ta’ dan l-apparat jitwettaq permezz ta’ likwidu.
Fir-rigward tal-apparat “IPL Quantumsystem”, il-qorti tar-rinviju tosserva li dan l-apparat jgħaqqad fuq pjattaforma waħda t-teknoloġija lejżer u t-teknoloġija tad-dawl b’intensità qawwija, bl-użu ta’ parametri ta’ kapaċità għolja. Min-naħa tiegħu, l-apparat “UltraShape Contour I” jiġġenera kapaċità għolja u mewġ ultrasoniku bi frekwenza baxxa skont teknoloġija analoġika użata għal-litotripsija u għat-trattament ta’ tumuri lokali.
Il-qorti tar-rinviju żżid li l-apparat kopert mir-Regolament Nru 119/2008 huwa intiż sabiex jintuża fil-ħwienet tas-sbuħija filwaqt li l-apparat inkwistjoni fil-kawża prinċipali u l-partijiet tiegħu jintuża f’ċentri mediċi.
Fir-rigward tal-klassifikazzjoni tal-apparat “Lumenis M22” fis-subintestatura 8543 70 90 tan-NM sussegwentement għal talba għal informazzjoni tariffarja vinkolanti, il-qorti tar-rinviju tindika li l-VID applikat ir-Regolament ta’ Implimentazzjoni Nru 1204/2011, li jipprovdi li l-klassifikazzjoni ta’ apparat li jinkludi dispożittiv lejżer fl-intestatura 9013 tan-NM bħala lejżer hija eskluża. Filwaqt li tibbaża ruħha fuq in-Noti ta’ spjega tan-NM dwar is-subintestatura 8543 70 90, il-qorti tar-rinviju għandha dubju f’dan il-kuntest dwar il-portata rispettiva tad-diversi intestaturi tan-NM li huma rilevanti fil-kawża prinċipali. Fil-fatt, hija tqis li dawn l-intestaturi ma humiex reċiprokament esklużivi. Hija tqis li l-klassifikazzjoni tariffarja tal-prodotti inkwistjoni fil-kawża prinċipali tiddependi mill-interpretazzjoni tad-dritt tal-Unjoni.
F’dawn iċ-ċirkustanzi, l-administratīvā rajona tiesa ddeċidiet li tissospendi l-proċeduri quddiemha u li tagħmel lill-Qorti tal-Ġustizzja t-tliet domandi preliminari segwenti:
“1)
L-intestaturi 9018 u 9019 tan-[NM] għandhom jiġu interpretati fis-sens li d-dispożizzjonijiet li ġejjin: ponot ‘UltraPulse Encore laser’; ‘Light Sheer ST’; ‘IPL Quantum SR’ u l-irjus tagħhom: ‘HR upgd for IPL Quantum’, ‘DL upgd for IPL Quantumsystem’; irjus ta’ kura ‘Ultrashape contour I’; ‘IPL Quantum SR 560’, ‘Ls-Duet’ u l-aċċessorji tagħhom; u l-apparat ‘‘Lumenis M22’, li jintużaw fil-mediċina, jistgħu jiġu kklassifikati taħt dawn l-intestaturi?
2)
Jekk l-intestaturi 9018 u 9019 ma jkunux applikabbli għalihom, dawn il-prodotti jistgħu jiġu kklassifikati taħt l-intestura 8543 tan-[NM]?
3)
F’każ ta’ risposta negattiva, liema intestatura oħra hija indikata mill-interpretazzjoni tan-[NM] għall-finijiet ta’ din il-klassifikazzjoni?”
Fuq id-domandi preliminari
Permezz tad-domandi tagħha, li għandhom jiġu eżaminati flimkien, il-qorti tar-rinviju qiegħda essenzjalment tistaqsi jekk in-NM għandhiex tiġi interpretata fis-sens li l-prodotti inkwistjoni fil-kawża prinċipali, intiżi għat-trattament ta’ problemi dermovaskulari u dermatoloġiċi u li jiffunzjonaw permezz tat-teknoloġija lejżer u permezz ta’ teknoloġija li tuża dawl b’intensità qawwija għandhom jiġu kklassifikati bħala strumenti jew apparat għall-mediċina jew bħala apparat ta’ terapija mekkanika, fl-intestaturi 9018 jew 9019 NM, jew jekk in-NM għandhiex tiġi interpretata fis-sens li dawn il-prodotti għandhom jiġi kklassifikati bħala apparat elettriku b’funzjoni individwali, fl-intestatura 8543 tan-NM.
L-ewwel nett, għandu jitfakkar, preliminarjament, li meta l-Qorti tal-Ġustizzja jsirilha rinviju għal deċiżjoni preliminari fil-qasam ta’ klassifikazzjoni tariffarja, il-funzjoni tagħha hija iktar li tipprovdi kjarifika lill-qorti nazzjonali dwar il-kriterji li l-implementazzjoni tagħhom tista’ tippermetti lil din tal-aħħar tikklassifika b’mod korrett il-prodotti inkwistjoni fin-NM milli li twettaq din il-klassifikazzjoni hija stess, u dan japplika iktar u iktar minħabba li l-Qorti tal-Ġustizzja ma jkollhiex neċessarjament l-elementi kollha li jkunu indispensabbli għal dan il-għan. B’hekk, il-qorti nazzjonali jidher li hija fi kwalunkwe każ f’pożizzjoni aħjar sabiex tagħmel din il-klassifikazzjoni (ara s-sentenza Data I/O, C‑297/13,
EU:C:2014:331
, punt 36 u l-ġurisprudenza ċċitata).
It-tieni nett, skont ġurisprudenza stabbilita, fl-interess taċ-ċertezza legali u tal-faċilità tal-kontrolli, il-kriterju deċiżiv għall-klassifikazzjoni tariffarja tal-merkanzija għandu jitfittex, b’mod ġenerali, fil-karatteristiċi u l-ispeċifikazzjonijiet oġġettivi ta’ din il-merkanzija, kif iddefiniti fil-formulazzjoni tal-intestatura tan-NM u tan-noti tat-taqsima jew tal-kapitolu (sentenza Delphi Deutschland, C‑423/10,
EU:C:2011:315
, punt 23 u l-ġurisprudenza ċċitata).
Bl-istess mod, skont ġurisprudenza stabbilita, in-Noti ta’ spejga mħejjija, fir-rigward tan-NM, mill-Kummissjoni u, fir-rigward tas-SA, mill-ODD, jikkontribwixxu b’mod importanti għall-interpretazzjoni tal-portata tad-diversi intestaturi tariffarji mingħajr madankollu ma għandhom saħħa legali vinkolanti (sentenza Delphi Deutschland,
EU:C:2011:315
, punt 24 u l-ġurisprudenza ċċitata).
Fl-aħħar nett, għall-finijiet tal-klassifikazzjoni fl-intestatura adegwata, għandu jitfakkar ukoll li l-użu intenzjonat tal-prodott jista’ jikkostitwixxi kriterju oġġettiv ta’ klassifikazzjoni sa fejn dan ikun inerenti għall-imsemmi prodott, fejn in-natura inerenti għandha tkun tista’ tiġi evalwata fuq il-bażi tal-karatteristiċi u tal-ispeċifikazzjonijiet oġġettivi tiegħu (ara s-sentenza Olicom, C‑142/06,
EU:C:2007:449
, punt 18).
Fir-rigward tal-intestatura 9018 tan-NM, mill-eżami ta’ din l-intestatura jirriżulta li din tinkludi b’mod partikolari l-istrumenti jew l-apparat għall-mediċina. Il-formulazzjoni ta’ din l-intestatura ma tipprovdix iktar preċiżazzjonijiet dwar il-karatteristiċi ta’ dawn l-istrumenti jew ta’ dan l-apparat. Fost il-prodotti li jaqgħu fl-imsemmija intestatura huwa elenkat l-apparat b’raġġi ultravjola jew infraħomor.
F’dan ir-rigward għandu jiġi osservat li skont in-nota ta’ spjega tas-SA dwar l-intestatura 9018, din l-intestatura tiġbor fiha grupp ta’ strumenti u ta’ apparat li l-użu normali tagħhom jeħtieġ, kważi fil-każijiet kollha, l-intervent ta’ prattikant, bħal tabib, kirurgu, dentist, veterinarju jew qabla, sabiex, b’mod partikolari, tiġi stabbilita dijanjosi, tiġi evitata jew ittratta marda jew sabiex titwettaq operazzjoni.
Minn dan jirriżulta, minn naħa, li dan l-apparat u dawn l-istrumenti huma, fil-parti l-kbira tal-każijiet, użati minn prattikant fil-qasam tas-saħħa, mingħajr madankollu ma l-intervent ta’ tali prattikant ma huwa meħtieġ fil-każijiet kollha, u, min-naħa l-oħra, li l-imsemmija apparat u strumenti huma intiżi għal finijiet mediċi.
Sabiex jiġi stabbilit jekk prodott ikunx intiż għal finijiet mediċi, għandhom jittieħdu inkunsiderazzjoni l-elementi rilevanti tal-każ ineżami, kif jirriżultaw mid-deċiżjoni tar-rinviju, sa fejn ikunu involuti karatteristiċi jew speċifikazzjonijiet oġġettivi inerenti għal dan il-prodott. Huwa l-importatur li għandu, fil-mument tal-importazzjoni, jipproduċi l-prova li l-imsemmi prodott huwa intiż għal finijiet mediċi.
Fost l-elementi rilevanti, għandhom jiġu evalwati l-użu li għalih il-prodott ikkunsidrat ikun intenzjonat mill-manifattur, kif ukoll il-modalitajiet u l-post tal-użu tiegħu. B’hekk, il-fatt li dan il-prodott ikun intiż għat-trattament ta’ marda waħda jew iktar u l-fatt li dan it-trattament għandu jitwettaq f’ċentru mediku u taħt il-kontroll ta’ prattikant jikkostitwixxu indizji li jistgħu jistabbilixxu li l-imsemmi prodott huwa intiż għal finijiet mediċi. Għall-kuntrarju, il-fatt li prodott jippermetti prinċipalment titjib estetiku, li dan il-prodott jista’ jiġi operat f’kuntest mhux mediku, pereżempju f’ħanut tas-sbuħija, u mingħajr l-intervent ta’ prattikant, huma indizji ta’ natura li jdgħajfu l-argument li dan il-prodott huwa intiż għal finijiet mediċi.
Il-fatt li prodott ikollu l-marka CE li tiċċertifika l-konformità ta’ mezz mediku mad-dispożizzjonijiet tad-Direttiva 93/42 jikkostitwixxi element wieħed minn fost oħrajn li għandhom jittieħdu inkunsiderazzjoni f’dan ir-rigward. Madankollu, sa fejn id-Direttiva 93/42 issegwi għanijiet differenti minn dawk tan-NM u sabiex titħares il-koerenza bejn l-interpretazzjoni tan-NM u dik tas-SA, li hija stabbilita minn konvenzjoni internazzjonali li l-Unjoni hija Parti Kontraenti tagħha, il-fatt li prodott ikollu l-marka CE ma jistax ikun determinanti għall-finijiet tal-evalwazzjoni ta’ jekk dan huwiex intiż għal finijiet mediċi fis-sens tal-intestatura 9018 tan-NM.
Il-qorti tar-rinviju għandha wkoll dubju dwar ir-rilevanza ta’ elementi oħra, bħalma huma l-qisien, il-piż tal-prodott ikkunsidrat kif ukoll it-teknoloġija użata, għall-finijiet tal-evalwazzjoni ta’ jekk dan il-prodott jaqax fl-intestatura 9018 tan-NM. Hija tqis, fil-fatt, li l-prodotti inkwistjoni fil-kawża prinċipali għandhom jiġu distinti, fuq il-bażi ta’ dawn l-elementi, mill-prodotti li kienu s-suġġett tar-Regolament Nru 119/2008 u li fir-rigward tagħhom il-Kummissjoni eskludiet, f’dan ir-regolament, il-klassifikazzjoni fl-intestatura 9018 tan-NM.
F’dan ir-rigward għandu jitfakkar li regolament ta’ klassifikazzjoni għandu portata ġenerali sa fejn ma japplikax għal operatur partikolari iżda b’mod ġenerali għal prodotti identiċi għal dak li jkun ġie eżaminat mill-kumitat tal-kodiċi doganali. Sabiex, fil-kuntest tal-interpretazzjoni ta’ regolament ta’ klassifikazzjoni, jiġi ddeterminat il-kamp ta’ applikazzjoni tiegħu, għandha tittieħed inkunsiderazzjoni, fost affarijiet oħra, il-motivazzjoni tiegħu (sentenza Krings, C‑130/02,
EU:C:2004:122
, punt 33 u l-ġurisprudenza ċċitata).
Huwa minnu li r-Regolament Nru 119/2008 ma huwiex direttament applikabbli għall-prodotti inkwistjoni fil-kawża prinċipali. Fil-fatt, dawn il-prodotti ma humiex identiċi għal dawk koperti minn dan ir-regolament peress li, fost affarijiet oħra, huma differenti minnhom minħabba l-qisien u l-piż tagħhom kif ukoll minħabba t-teknoloġiji użati minnhom.
Madankollu, l-applikazzjoni b’analoġija ta’ regolament ta’ klassifikazzjoni, bħalma huwa r-Regolament Nru 119/2008, għall-prodotti analogi għal dawk koperti minn dan ir-regolament tiffavorixxi interpretazzjoni koerenti tan-NM kif ukoll l-ugwaljanza fit-trattament tal-operaturi (ara, f’dan is-sens, is-sentenza Krings,
EU:C:2004:122
, punt 35).
Skont il-motivazzjoni mogħtija fit-tielet kolonna tal-Anness tar-Regolament Nru 119/2008, il-klassifikazzjoni bħala strument jew apparat mediku, fl-intestatura 9018 tan-NM, tal-prodotti msemmija fl-ewwel kolonna ta’ dan l-anness hija eskluża minħabba li l-apparat ma jippermettix trattament mediku u ma huwiex użat fil-mediċina.
Minn dan għandu jiġi dedott li l-qisien, il-piż u t-teknoloġija użata ma jikkostitwixxux elementi determinanti għall-klassifikazzjoni ta’ prodott f’din l-intestatura.
Fir-rigward tal-intestatura 9019 tan-NM, din l-intestatura tkopri, fost oħrajn, l-apparat ta’ terapija mekkanika. Min-nota ta’ spjega tas-SA dwar l-intestatura 9019 jirriżulta li dan l-apparat jintuża essenzjalment għat-trattament ta’ mard tal-ġogi jew tal-muskoli u li dan it-trattament ġeneralment isir skont l-istruzzjonijiet jew taħt is-superviżjoni ta’ prattikant. Minn dan jirriżulta li l-kriterji stabbiliti fil-punti 51 sa 53 ta’ din is-sentenza dwar l-użu intenzjonat tal-prodott għal finijiet mediċi huma rilevanti
mutatis mutandis
għall-interpretazzjoni tal-intestatura 9019 tan-NM.
Id-deċiżjoni tar-rinviju ma tinkludix punti fattwali li jippermettu li jiġu stabbiliti r-raġunijiet għaliex din l-intestatura tqieset li hija rilevanti għall-finijiet tal-klassifikazzjoni tariffarja tal-prodotti inkwistjoni fil-kawża prinċipali. Matul is-seduta, Oliver Medical indikat li l-irjus ta’ kura tal-apparat “Ultrashape Contour I” jikkostitwixxu apparat ta’ terapija mekkanika, li jintuża sabiex jiġu sseparati ċ-ċelloli tax-xaħam.
Sa fejn dan huwa punt fattwali li ma tqajjimx fid-deċiżjoni tar-rinviju iżda li ħareġ għall-ewwel darba matul is-seduta, hija l-qorti tar-rinviju li għandha tivverifika, filwaqt li tieħu inkunsiderazzjoni l-elementi kollha fil-proċess u n-nota ta’ spjega tas-SA dwar l-intestatura 9019, jekk prodott wieħed jew iktar inkwistjoni fil-kawża prinċipali jaqgħux fl-intestatura 9019 tan-NM minflok fl-intestatura 8543 tan-NM.
Fir-rigward tal-intestatura 8543 tan-NM, din l-intestatura tidentifika l-magni u l-apparat elettriċi li għandhom funzjoni individwali u li la jissemmew u lanqas ma huma inklużi taħt intestatura oħra fil-Kapitolu 85. Skont ir-Regola 3(a) tar-Regoli ġenerali għall-implementazzjoni tan-NM, li jinsabu fil-punt A tat-Taqsima 1 tal-Ewwel Parti tan-NM, peress li l-imsemmija intestatura għandha portata iktar ġenerali minn dik tal-intestaturi 9018 jew 9019 tan-NM, l-intestatura 8543 tan-NM ma hijiex rilevanti għall-klassifikazzjoni tal-prodotti inkwistjoni fil-kawża prinċipali ħlief fil-każ li dawn ma jaqgħux fl-intestaturi 9018 jew 9019 tan-NM, kwistjoni din li għandha tiġi vverifikata mill-qorti tar-rinviju fid-dawl tal-kriterji stabbiliti fil-punti 51 sa 59 ta’ din is-sentenza.
Peress li tqis, fid-dawl tan-Noti ta’ spjega tan-NM dwar is-subintestatura 8543 70 90, li d-diversi intestaturi tan-NM li huma rilevanti fil-kawża prinċipali ma humiex reċiprokament esklużivi, il-qorti tar-rinviju għandha dubju, f’dan il-kuntest, dwar il-portata rispettiva ta’ dawn l-intestaturi.
F’dan ir-rigward, għandu jiġi osservat, minn naħa, li l-imsemmija noti ta’ spjega jikkonċernaw l-apparat ta’ irradjazzjoni permezz ta’ raġġi ultravjola, teknoloġija li ma jidhirx li tikkorrispondi għal dik tal-prodotti inkwistjoni fil-kawża prinċipali, kwistjoni din li għandha tiġi vverifikata mill-qorti tar-rinviju. Min-naħa l-oħra, għandu jiġi osservat li kemm skont l-istess noti u kemm skont in-Nota ta’ spjega tas-SA dwar l-intestatura 9018, imsemmija fil-punt 49 ta’ din is-sentenza, huwa l-użu intenzjonat mediku ta’ prodott li jikkostitwixxi l-kriterju deċiżiv għall-finijiet tal-klassifikazzjoni ta’ dan il-prodott fl-intestatura 9018 tan-NM.
Barra minn hekk, fost il-prodotti inkwistjoni fil-kawża prinċipali, ma humiex inklużi biss tipi ta’ apparat differenti iżda wkoll il-partijiet li jinżammu fl-idejn korrispondenti, jiġifieri l-ponot u l-irjus.
Min-nota 2 tat-Taqsima XVI tan-NM jirriżulta li, bla ħsara għad-dispożizzjonijiet tan-nota 1 ta’ din it-taqsima u tan-nota 1 tal-Kapitoli 84 u 85, il-partijiet ta’ magni, ħlief għal xi eċċezzjonijiet li ma humiex rilevanti għall-kawża prinċipali, għandhom jiġu kklassifikati skont ir-regoli previsti f’din in-nota 2. Bl-istess mod, skont in-nota 2 tal-Kapitolu 90 tan-NM, il-partijiet u l-aċċessorji għal magni, apparat, strumenti jew oġġetti ta’ dan il-kapitolu għandhom jiġu kklassifikati skont ir-regoli stabbiliti f’din l-aħħar nota, bla ħsara għad-dispożizzjonijiet tan-nota 1 ta’ dan il-kapitolu.
Għaldaqstant, għandu jiġi vverifikat jekk il-partijiet li jinżammu fl-idejn inkwistjoni jikkostitwixxux partijiet jew aċċessorji fis-sens tal-imsemmija noti.
F’dan ir-rigward, mill-ġurisprudenza tal-Qorti tal-Ġustizzja dwar l-intestaturi 8473, 8486 u 9018 tan-NM, jirriżulta li l-kunċett ta’ “partijiet” jimplika l-preżenza ta’ unità li dawn tal-aħħar ikunu indispensabbli għall-funzjonament tagħha u l-kunċett ta’ “aċċessorji” jinkludi l-elementi ta’ tagħmir interkambjabbli li jippermettu l-adattament ta’ apparat għal xogħol partikolari jew li jagħtuh possibbiltajiet supplimentari jew li nkella jippermettulu li jwettaq servizz partikolari relatat mal-funzjoni prinċipali tiegħu (ara s-sentenza Rohm & Haas Electronic Materials CMP Europe
et
, C‑336/11,
EU:C:2012:500
, punt 34 u l-ġurisprudenza ċċitata). Sabiex tiġi żgurata applikazzjoni koerenti u uniformi tat-Tariffa Doganali Komuni, dawn id-definizzjonijiet tal-kunċetti ta’ “partijiet” u ta’ “aċċessorji” japplikaw, fejn ikun il-każ, għall-intestaturi 8543, 9018 u 9019 tan-NM.
Hija l-qorti tar-rinviju li għandha tistabbilixxi, fid-dawl tal-indikazzjonijiet mogħtija fil-punt preċedenti ta’ din is-sentenza, jekk il-partijiet li jinżammu fl-idejn inkwistjoni fil-kawża prinċipali għandhomx jitqiesu li huma partijiet jew aċċessorji ta’ wieħed mill-istrumenti kkunsidrati u, għaldaqstant, jekk għandhomx jiġu kklassifikati inkonformità man-nota 2 tat-Taqsima XVI tan-NM jew man-nota 2 tal-Kapitolu 90 tagħha.
Hija wkoll il-qorti tar-rinviju li għandha tivverifika, fid-dawl tal-kriterji stabbiliti f’din is-sentenza u fuq il-bażi tal-punti fattwali kollha li għandha għad-dispożizzjoni tagħha, jekk il-prodotti inkwistjoni fil-kawża prinċipali għandhomx jiġu kklassifikati fl-intestaturi 9018 jew 9019 tan-NM jew, jekk dan ma jkunx il-każ, fl-intestatura 8543 tan-NM.
Fid-dawl tal-kunsiderazzjonijiet preċedenti kollha, ir-risposta li għandha tingħata għad-domandi magħmula hija li n-NM għandha tiġi interpretata fis-sens li, sabiex jiġi ddeterminat jekk prodotti, bħal dawk inkwistjoni fil-kawża prinċipali, għandhomx jiġu kklassifikati bħala apparat jew strumenti intiżi għal finijiet mediċi, fl-intestatura 9018 tan-NM, jew bħala apparat ta’ terapija mekkanika, fl-intestatura 9019 tan-NM, pjuttost milli bħala apparat elettriku b’funzjoni individwali, fl-intestatura 8543 tan-NM, għandhom jittieħdu inkunsiderazzjoni l-elementi rilevanti kollha tal-każ ineżami, sa fejn dawn ikunu jikkonċernaw il-karatteristiċi u l-ispeċifikazzjonijiet oġġettivi inerenti għal dawn il-prodotti. Fost l-elementi rilevanti, għandhom jiġu evalwati l-użu li għalih l-imsemmija prodotti jkunu intenzjonati mill-manifattur, kif ukoll il-modalitajiet u l-post ta’ użu tagħhom. Il-fatt li prodotti jkunu intiżi għat-trattament ta’ marda waħda jew iktar u l-fatt li t-trattament ikollu jitwettaq f’ċentru mediku approvat jew taħt il-kontroll ta’ prattikant jikkostitwixxu indizji li jistgħu jistabbilixxu li dawn il-prodotti huma intiżi għal finijiet mediċi. Għall-kuntrarju, il-fatt li dawn il-prodotti jippermettu prinċipalment titjib estetiku u l-fatt li dawn il-prodotti jistgħu jiġu operati f’kuntest mhux mediku, pereżempju f’ħanut tas-sbuħija, u mingħajr l-intervent ta’ prattikant, huma indizji ta’ natura li jdgħajfu l-argument li l-imsemmija prodotti huma intiżi għal finijiet mediċi. Id-dimensjonijiet, il-piż u t-teknoloġija użata ma jikkostitwixxux elementi determinanti għall-klassifikazzjoni ta’ prodotti, bħal dawk inkwistjoni fil-kawża prinċipali, fl-intestatura 9018 tan-NM.
Fuq l-ispejjeż
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas‑sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.

Għal dawn il-motivi, Il-Qorti tal-Ġustizzja (L-Għaxar Awla) taqta’ u tiddeċiedi:

In-Nomenklatura Magħquda li tinsab fl-Anness I tar-Regolament tal-Kunsill (KEE) Nru 2658/87, tat-23 ta’ Lulju 1987, dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana, fil-verżjonijiet tagħha kif jirriżultaw, b’mod suċċessiv, mir-Regolament tal-Kummissjoni (KE) Nru 1214/2007, tal-20 ta’ Settembru 2007, mir-Regolament tal-Kummissjoni (KE) Nru 1031/2008, tad-19 ta’ Settembru 2008, mir-Regolament tal-Kummissjoni (KE) Nru 948/2009, tat-30 ta’ Settembru 2009, mir-Regolament tal-Kummissjoni (UE) Nru 861/2010, tal-5 ta’ Ottubru 2010, u mir-Regolament tal-Kummissjoni (UE) Nru 1006/2011, tas-27 ta’ Settembru 2011, għandha tiġi interpretata fis-sens li, sabiex jiġi ddeterminat jekk prodotti, bħal dawk inkwistjoni fil-kawża prinċipali, għandhomx jiġu kklassifikati bħala apparat jew strumenti intiżi għal finijiet mediċi, fl-intestatura 9018 ta’ din in-nomenklatura, jew bħala apparat ta’ terapija mekkanika, fl-intestatura 9019 tagħha, pjuttost milli bħala apparat elettriku b’funzjoni individwali, fl-intestatura 8543 tal-imsemmija nomenklatura, għandhom jittieħdu inkunsiderazzjoni l-elementi rilevanti kollha tal-każ ineżami, sa fejn dawn ikunu jikkonċernaw il-karatteristiċi u l-ispeċifikazzjonijiet oġġettivi inerenti għal dawn il-prodotti. Fost l-elementi rilevanti, għandhom jiġu evalwati l-użu li għalih l-imsemmija prodotti jkunu intenzjonati mill-manifattur, kif ukoll il-modalitajiet u l-post ta’ użu tagħhom. Il-fatt li prodotti jkunu intiżi għat-trattament ta’ marda waħda jew iktar u l-fatt li t-trattament ikollu jitwettaq f’ċentru mediku approvat jew taħt il-kontroll ta’ prattikant jikkostitwixxu indizji li jistgħu jistabbilixxu li dawn il-prodotti huma intiżi għal finijiet mediċi. Għall-kuntrarju, il-fatt li dawn il-prodotti jippermettu prinċipalment titjib estetiku u l-fatt li dawn il-prodotti jistgħu jiġu operati f’kuntest mhux mediku, pereżempju f’ħanut tas-sbuħija, u mingħajr l-intervent ta’ prattikant, huma indizji ta’ natura li jdgħajfu l-argument li l-imsemmija prodotti huma intiżi għal finijiet mediċi. Id-dimensjonijiet, il-piż u t-teknoloġija użata ma jikkostitwixxux elementi determinanti għall-klassifikazzjoni ta’ prodotti, bħal dawk inkwistjoni fil-kawża prinċipali, fl-intestatura 9018 tal-istess nomenklatura.

Firem
(
*1
)	Lingwa tal-kawża: il-Latvjan.